ddrg/super_eurlex huggingface dataset:
(3)

Selle volituse kohaselt esitas CEPT 29. juunil 2022 vastuse, mis täiendab aruannet nr 79, ning tegi ettepaneku muuta sagedusala 5 470 – 5 725 MHz tehnilisi tingimusi, et võimaldada WAS/RLAN-seadmete piiratud kasutamist maanteesõidukites, nimelt juhul, kui need seadmed töötavad alluvarežiimis ja neid juhib paikne seade, mis töötab ülemarežiimis ja tuvastab radarisignaale dünaamilise sagedusvalimise (DFS) häirevähendamistehnika abil. Seda vastust arvesse võttes on komisjon seisukohal, et paigaldatud WAS/RLAN-seadmete kasutamine alluvarežiimis peaks maanteesõidukites olema lubatud tingimusel, et need edastavad ainult siis, kui need on ülemarežiimis toimiva ja DFS-funktsiooniga varustatud paikse WAS/RLAN-seadme kontrolli all.
(5)

30. septembril 2022 sai EKP Nationale Bank van België/Banque Nationale de Belgique’lt Belgia nimel taotluse Belgiale 2022. aastal emiteerimiseks lubatud euro müntide mahu täiendavaks suurendamiseks 5 miljoni euro võrra (33 miljonilt eurolt 38 miljoni euroni). Suurendamise vajadus on tingitud muutustest siseriiklikus sularahatsüklis ning euro müntide netoemissiooni suurenemisest. Suurendamise vajadus on tingitud asjaolust, et Nationale Bank van België/Banque Nationale de Belgique’le tagastatud euro müntide arv on väga väike ning Belgia ametiasutuste prognoos sularahanõudluse vähenemise kohta ei ole realiseerunud.
(16)

Läti vastab määruse (EL) 2020/672 artiklis 3 sätestatud finantsabi taotlemise tingimustele. Läti on esitanud komisjonile asjakohased tõendid selle kohta, et avaliku sektori tegelikud ja kavandatud kulud on alates 1. veebruarist 2020 suurenenud 508 124 069 euro võrra riiklike meetmete tõttu, mida on võetud COVID-19 puhangu sotsiaal-majanduslike tagajärgede leevendamiseks. Tegu on järsu ja olulise suurenemisega, sest see on ühtlasi seotud selliste olemasolevate riiklike meetmete pikendamise või muutmisega, mis on otseselt seotud lühendatud tööaja kavade ja muude samalaadsete meetmetega, millega on hõlmatud oluline osa Läti ettevõtjatest ja tööjõust. Läti kavatseb kulutusi rahastada 35 317 069 euro ulatuses oma vahenditest.
I lisa I osa artikli 35 lõige 1 asendatakse järgmisega:

„1. These Conditions become effective from 20 March 2023.“
1)

Artiklit 2 muudetakse järgmiselt: a) lõike 1 punkt c asendatakse järgmisega: „c) üksnes humanitaar- või kaitseotstarbeliseks kasutamiseks ettenähtud mittesurmava sõjavarustuse tarnimise, müügi või üleandmise suhtes või sellise mittesurmava sõjavarustusega seotud tehnilise abi ja koolituse andmise suhtes;“; b) lõige 3 asendatakse järgmisega: „3. Välja arvatud lõike 1 punktides a, b ja c osutatud tegevuste puhul, annavad liikmesriigid ÜRO Julgeolekunõukogu resolutsiooni 1533 (2004) kohaselt loodud sanktsioonide komiteele („sanktsioonide komitee“) eelnevalt teada igasugusest Kongo Demokraatlikus Vabariigis toimuva sõjalise tegevusega seotud tehnilise abi andmisest, rahastamisest, vahendus- ja muude teenuste osutamisest, samuti järgmiste relvade või nendega seotud materjalide veost Kongo Demokraatlikku Vabariiki: a) kuni 14,5 mm kaliibriga igat liiki relvad ja nendega seotud laskemoon; b) kuni 82 mm kaliibriga miinipildujad ja nendega seotud laskemoon; c) kuni 107 mm kaliibriga granaadi- ja raketiheitjad ja nendega seotud laskemoon; d) kaasaskantavad õhukaitsesüsteemid (MANPADS); e) juhitavad tankitõrjeraketisüsteemid. Selline teade peab sisaldama kogu asjaomast teavet, sealhulgas asjakohasel juhul teavet lõppkasutaja, kavandatud tarnekuupäeva ja saadetiste marsruudi kohta.“
„107.

VAHIDI Ahmad وحیدی احمد

Sünnikoht: Shiraz (Iraan) Sünniaeg: 27.7.1958 Kodakondsus: Iraani Sugu: mees Ametikoht: siseminister

Ahmad Vahidi on olnud Iraani siseminister alates 25. augustist 2021. Selles ametis vastutab ta Iraani õiguskaitsejõudude (LEF) eest. Pärast tema ametisse asumist on provintside kuberneride ametisse nimetatud enneolematu arv sõjaväe- ja julgeolekuametnikke, kellel on võtmeroll politsei erijõudude, Basij relvarühmituste ja islami revolutsioonilise kaardiväe (IRGC) tegevuse koordineerimisel rahvahulga kontrolli all hoidmiseks. LEFi toime pandud jõhkraid ja raskeid inimõiguste rikkumisi, näiteks rahumeelsete meeleavaldajate, sealhulgas laste valimatu tulistamine lahinglaskemoonaga, on laialdaselt dokumenteeritud alates Mahsa Amini surmaga seotud meeleavalduste algusest 2022. aasta septembri keskel. Hukkus üle 70 meeleavaldaja ja sajad said raskelt vigastada, sealhulgas lapsed. Alates meeleavalduste algusest on politseijõud meelevaldselt kinni pidanud ka mitmeid inimõiguste kaitsjaid ja ajakirjanikke. Vahidi on ka avalikult toetanud karmi lähenemisviisi meeleavaldustel osalevate isikute suhtes. Seetõttu vastutab ta tõsiste inimõiguste rikkumiste eest Iraanis.
(8)

Poola vastab määruse (EL) 2020/672 artiklis 3 sätestatud finantsabi taotlemise tingimustele. Poola on esitanud komisjonile asjaomased tõendid selle kohta, et tegelikud ja kavandatud avaliku sektori kulud on alates 1. veebruarist 2020 suurenenud 11 826 003 428 euro võrra riiklike meetmete tõttu, mida on võetud COVID-19 puhangu sotsiaal-majandusliku mõju leevendamiseks. See kujutab endast kulude järsult ja olulist kasvu, sest tegemist on ka uute tervisemeetmetega COVID-19 puhanguga toimetulekuks, mis hõlmavad märkimisväärset osa Poola ettevõtjatest ja tööjõust. Poola kavatseb rahastada uutest tervisemeetmetest tingitud suurenenud kulusid 9 100 000 euro ulatuses liidu vahenditest ja 580 210 341 euro ulatuses oma vahenditest.
(4)

Nõukogu tuletas oma 22. juuni 2021. aasta järeldustes meelde, et „meresõidu turvalisuse eesmärk on tagada merede vaba ja rahumeelne kasutamine ning on ohutute, puhaste ja turvaliste ookeanide ja merede eeltingimus igat liiki tegevuseks ning et see on Euroopa Liidu ja selle liikmesriikide selge prioriteet nende strateegiliste huvide kaitsmiseks“. Nõukogu rõhutas „Euroopa Liidu ühise julgeoleku- ja kaitsepoliitika mereoperatsioonide, sealhulgas EUNAVFOR ATALANTA märkimisväärset ja pikaajalist panust meresõidu turvalisusele, et võidelda piraatluse vastu India ookeanis ja see lõpuks kaotada“.
(7)

Saadud ettepanekute hulgas oli üks Eurocontrolilt, mis nimetas 2023. aastaks assotsieerunud riikide aeronavigatsiooniteenuste osutajate hulgast neli esindajat. Vastavalt rakendusmääruse (EL) 2019/123 artikli 18 lõikele 7 on vaja need 2023. aastaks ametisse nimetamised heaks kiita, et assotsieerunud riikide esindajaid saaks järgnevatel aastatel rotatsiooni korras vahetada.
(6)

Vastuseks komisjoni taotlusele esitas Itaalia selgituse mahaarvamisõiguse suhtes kohaldatava piirangu protsendimäära kohta. Itaalia väidab, et 40 % määra kohaldamine on endiselt põhjendatud. Samuti väidab Itaalia, et erand direktiivi 2006/112/EÜ artikli 26 lõike 1 punktis a sätestatud nõudest on endiselt vajalik selleks, et vältida topeltmaksustamist. Itaalia on samuti seisukohal, et need erimeetmed on põhjendatud vajadusega lihtsustada käibemaksu kogumise menetlust ning vältida ebaõigest arvepidamisest ja valede maksudeklaratsioonide esitamisest tulenevat maksudest kõrvalehoidmist.
(13)

CEN on vaadanud läbi harmoneeritud standardid EN 352–1:2002, EN 352–2:2002, EN 352–3:2002, EN 352–4:2001, nagu seda on muudetud standardiga EN 352–4:2001/A1:2005, EN 352–5:2002, nagu seda on muudetud standardiga EN 352–5:2002/A1:2005, EN 352–6:2002, EN 352–7:2002 ja EN 352–8:2008 kuulmiskaitsevahendite kohta ning nende viited on kantud rakendusotsuse (EL) 2020/668 II lisasse, kusjuures nende kustutamise kuupäevaks on märgitud 21. jaanuar 2023. Asendatud standardite uute versioonidega kehtestati uued tehnilised nõuded akustilise sumbumise arvutamiseks ja uute peasuuruste jaoks, mis eeldab kuulmiskaitsevahendite ning peakaitsevahendite ja/või näokaitsevahendite täiendavaid katseid suurema arvu kombinatsioonidega. Seetõttu on tootjatel vaja rohkem aega, et viia oma tooted vastavusse uute standarditega. Lisaks sellele peavad teavitatud asutused ja katselaborid kohandama oma katsemeetodeid ja vaatama läbi oma akrediteerimise kooskõlas uute nõuetega. Seetõttu on kohane lükata harmoneeritud standardite EN 352–1:2002, EN 352–2:2002, EN 352–3:2002, EN 352–4:2001 ja selle muudatuse EN 352–4:2001/A1:2005, EN 352–5:2002 ja selle muudatuse EN 352–5:2002/A1:2005, EN 352–6:2002, EN 352–7:2002 ning EN 352–8:2008 kustutamine edasi täiendava 18 kuu võrra. Edasilükkamine ei kahjusta eeldatavasti asjasse puutuvate toodete ohutustaset, kuna läbivaadatud standarditega suurendatakse peamiselt katsemenetluste selgust ja ei muudeta märkimisväärselt kohaldatavaid sisulisi nõudeid. Seetõttu tuleks asendada rakendusotsuse (EL) 2020/668 II lisa kanded, mis käsitlevad harmoneeritud standardeid EN 352–1:2002, EN 352–2:2002, EN 352–3:2002, EN 352–4:2001 ja selle muudatust EN 352–4:2001/A1:2005, EN 352–5:2002 ja selle muudatust EN 352–5:2002/A1:2005, EN 352–6:2002, EN 352–7:2002 ning EN 352–8:2008.
14

Désiré LONDROMA NDJUKPA

Teise nimega Désiré Lokana Lokanza Sugu: mees Positsioon või amet: CODECO-URDPC kaitseohvitser („charge of defence“)

Désiré Londroma Ndjukpa on rühmituse Cooperative for Development of the Congo / Union of Revolutionaries for the Defense of the Congolese People (CODECO-URDPC) juht, kes on tehtud kindlaks kui kaitseohvitser („charge of defence“) ja rühmituse poliitilise tiiva kaasjuht. CODECO-URDPC on KDV idaosas tegutsev valitsusväline relvastatud rühmitus, mis aitab kaasa relvastatud konfliktile, ebastabiilsusele ja ebakindlusele KDVs, eelkõige vägivalla ja inimõiguste raskete rikkumistega, sealhulgas tsiviilisikute tapmiste ning nende vastu suunatud seksuaalse vägivalla ja rünnakute näol, nagu riigisiseste põgenike laagrite vastu suunatud rünnakud novembri keskpaigast 2021 kuni veebruarini 2022, eriti Hema kogukonnas. Tulenevalt oma juhtivast positsioonist CODECO-URDPCs on Londroma Ndjukpa seega olnud seotud sellise tegevuse kavandamise, juhtimise või toimepanemisega KDVs, mis kujutab endast inimõiguste rasket rikkumist. Samuti vastutab ta relvastatud konflikti jätkumise, ebastabiilsuse ja ebakindluse eest KDVs.
(5)

Kooskõlas rakendusotsuse 2013/805/EL artikli 3 teise lõiguga esitas Poola komisjonile koos taotlusega aruande erimeetmete kohaldamise kohta, mis sisaldas käibemaksu mahaarvamise õiguse piirangu protsendimäära läbivaatamist. Selle teabe põhjal väidab Poola, et 50 % määra kohaldamine on endiselt põhjendatud. Samuti väidab Poola, et erand direktiivi 2006/112/EÜ artikli 26 lõike 1 punktis a sätestatud nõudest on endiselt vajalik selleks, et vältida topeltmaksustamist. Kõnealused erimeetmed on põhjendatud vajadusega lihtsustada käibemaksu kogumise menetlust ning vältida ebaõigest arvepidamisest ja vale maksudeklaratsiooni esitamisest tulenevat maksudest kõrvalehoidmist.
1)

Artikli 3 lõige 2 asendatakse järgmisega: „2. Artikli 4 lõikega 1 ning artikli 5 lõigetega 1 ja 2 sätestatud piiravaid meetmeid kohaldatakse füüsiliste või juriidiliste isikute, üksuste või asutuste suhtes, kes: a) takistavad konsensusliku ja rahumeelse lahenduse saavutamist KDVs toimuvateks valimisteks, sealhulgas vägivallaaktide toimepanemise, repressioonide või vägivalla õhutamisega või õõnestades õigusriigi põhimõtet; b) on seotud sellise tegevuse kavandamise, juhtimise või toimepanemisega KDVs, mis kujutab endast inimõiguste rasket rikkumist või kuritarvitamist; c) vastutavad relvastatud konflikti, ebastabiilsuse või ebakindluse jätkuva kestmise eest KDVs; d) toetavad punktis c osutatud füüsilisi või juriidilisi isikuid, üksusi või asutusi; e) õhutavad vägivallale punktides b, c ja d nimetatud tegevuste kaudu; f) kasutavad ära relvastatud konflikti, ebastabiilsust või ebakindlust KDVs, sealhulgas loodusressursside ja eluslooduse ebaseadusliku kasutamise või nendega ebaseadusliku kauplemise kaudu; g) on seotud punktides a, b, c, d, e või f osutatud füüsiliste või juriidiliste isikute, üksuste või asutustega, nagu on loetletud II lisas.“
(5)

On asjakohane määrata kindlaks liidu nimel Barcelona konventsiooni ja selle protokollide osalisriikide istungil liidu nimel võetav seisukoht, kuna osalisriikide otsusega esitatakse MEPC 78-le organisatsiooni nimel, mille osaline on liit, ettepanek määrata Vahemeri tervikuna vääveloksiidi heite kontrollimise piirkonnaks (Med SOx ECA) ning otsusel on seega õiguslik toime.
(8)

Võttes arvesse, et erimeede on avaldanud positiivset mõju käibemaksuga seotud kohustuste lihtsustamisele, kuna see on vähendanud väikeettevõtjate ja maksuhaldurite halduskoormust ja nõuete täitmisega seotud kulusid, ning võttes arvesse, et see ei avalda olulist mõju kogu käibemaksutulule, tuleks Madalmaadel lubada kohaldada rakendusotsusega (EL) 2018/1904 kehtestatud erimeedet.
(2)

Euroopa Keskpanga otsuse EKP/2010/29 (3) artikli 1 punkt d määratleb „pangatähtede jaotamise aluse“ ja osutab selle otsuse I lisale, mis määrab alates 1. veebruarist 2020 kohaldatava pangatähtede jaotamise aluse. Arvestades, et 1. jaanuaril 2023 võtab Horvaatia kasutusele euro ja et alates sellest kuupäevast kohaldatakse uusi kapitali märkimise osakaale, tuleb otsust EKP/2010/29 muuta selleks, et määrata kindlaks 1. jaanuarist 2023 kohaldatav pangatähtede jaotamise alus.
(1)

Pärast direktiivi 2003/96/EÜ muutmist komisjoni rakendusotsusega (EL) 2018/552 (2) sisaldab direktiivi 2003/96/EÜ rumeeniakeelne versioon vigu artikli 2 lõike 1 punktis h, artikli 16 lõike 1 teises taandes ja artikli 20 lõike 1 punktis h seoses aktiivkomponentidena amiine sisaldavate korrosioonivastaste segude ning lakkide ja samalaadsete toodete anorgaaniliste segalahustite ja -vedeldite väljajätmisega, kui need tooted on ette nähtud kasutamiseks kütteainena või mootorikütusena ja nende komponendid on toodetud biomassist.
(4)

21. novembril 2022 sai EKP Banque de France’ilt Prantsusmaa nimel taotluse Prantsusmaale 2022. aastal emiteerimiseks lubatud euro müntide mahu täiendavaks suurendamiseks 50,0 miljoni euro võrra (249,0 miljonilt eurolt 299,0 miljoni euroni). Taotluse esitamine on seotud euro müntide netoemissiooni märkimisväärse suurenemisega Prantsusmaal, mis peaks kulmineeruma 2022. aasta detsembris. Suurenemine on tingitud eelkõige 1-euroste, 2-euroste ja 50-sendiste müntide suurenenud brutoemissioonist ning hoiustatavate euro müntide vähenenud mahust. Euro müntide nõudluse suurenemisele on kaasa aidanud ka hinnatõus koos euro müntides arveldamise suurenemisega jaemüügis.
(3)

Olukorrast tulenevalt on asjakohane kehtestada uus tähtpäev erandile, millega lubatakse võõrandamist konkreetse loetellu kantud üksuse poolt. See uus tähtpäev ei muuda tagasiulatavalt kehtivaks määrusega 2014/145/ÜVJP kehtestatud vajalikele nõuetele mitte vastavaid võõrandamisi, nagu näiteks ilma loata võõrandamine, mis toimus pärast üksuse loetellu kandmist. On samuti asjakohane laiendada erandit, mis puudutab varade külmutamist ning keeldu teha rahalised vahendid ja majandusressursid kättesaadavaks kahele äsja loetellu kantud üksustele, et võimaldada lõpetada nende üksustega varem sõlmitud tehingud, lepingud või muud kokkulepped. Kolmandate riikide toiduga kindlustatuse probleemide edasiseks lahendamiseks on asjakohane kehtestada uus erand, mis võimaldab vabastada teatavate isikute külmutatud varad ning teha neile kättesaadavaks rahalised vahendid ja majandusressursid, kui neil oli enne loetellu kandmist märkimisväärne roll põllumajandustoodete ja toiduainete, sealhulgas nisu ja väetiste rahvusvahelises kaubanduses. Kõrvalehoidmise vältimiseks usaldatakse selliste toimingute lubamine riikide pädevatele asutustele. Seda tehes peaksid nad tegema tihedat koostööd komisjoniga, et tagada ühetaoline rakendamine kogu liidus. Riikide pädevad asutused võivad lähtuda ÜRO ja Maailma Toiduprogrammi prioriteetidest, millega võideldakse toiduga kindlustamatuse vastu kogu maailmas. See erand ei piira liidu poolt Venemaa ja teiste riikide suhtes kehtestatud muude piiravate meetmete kohaldamist ega liikmesriikide vastavaid riikliku julgeolekuga seotud muresid.
(4)

Bulgaaria on komisjonile teatanud, et pädev asutus on andnud kooskõlas määruse (EL) nr 1257/2013 artikliga 14 loa Bulgaaria territooriumil asuvale laevade ringlussevõtu kohale Ship and Industrial Service Ltd. Bulgaaria on esitanud komisjonile kogu asjakohase teabe kõnealuse koha lisamiseks Euroopa loetellu. Seetõttu tuleks Euroopa loetelu ajakohastada, et lisada sellesse nimetatud koht.
Artikkel 3

Ühised eeskirjad järelevalvealase teabe edastamiseks

c)

järelevalvealane teave on piisav, asjakohane ning proportsionaalne asjaomaste asutuste ja organite ülesannete täitmiseks, ja

kohaldatava õiguse alusel on lubatud sellise järelevalvealase teabe edastamine asjaomastele asutustele ja organitele ning kõik selleks kehtestatud tingimused on täidetud;

2. Kui ilmneb, et lõike 1 punktis c osutatud järelevalvealase teabe avalikustamisest keeldumiseks on ülekaalukad põhjused, otsustab EKP nõukogu järelevalvealase teabe edastamise määruse (EL) nr 1024/2013 artikli 26 lõikes 8 sätestatud korras.
(8)

Erimeede on proportsionaalne taotletavate eesmärkidega, kuna see on ajaliselt piiratud ja seda rakendatakse järk-järgult. Alates 2024. aastast kehtib e-arve vastuvõtmise kohustus kõigi maksukohustuslaste suhtes. E-arvete väljastamise kohustus kohaldub 2024. aastal suurettevõtjatele, 2025. aastal 250–4 999 töötajaga ning alla 1,5 miljardi euro suuruse käibega ettevõtjatele ning 2026. aastal väikeste ja keskmise suurusega ettevõtjatele, sealhulgas maksukohustuslastele, kes saavad kasutada direktiivi 2006/112/EÜ artiklis 282 osutatud väikeettevõtjate maksuvabastust. Lisaks sellele ei kaasne erimeetmega ohtu, et pettus võiks üle kanduda teistesse sektoritesse või liikmesriikidesse.
(11)

Samuti võib olla vaja piirata asjaomase isiku õigusi, et tagada avaliku võimu järelevalve-, kontrolli- ja regulatiivsete ülesannete täitmine juhul, kui kaalul on liidu üldise avaliku huviga seotud oluline eesmärk – tagada komisjoni tulemuslik reageerimine väidetele ahistamise, muu sobimatu käitumise või rünnaku kohta. Võitlus ahistamise, muu sobimatu käitumise ja rünnakute vastu on kogu liidu ja komisjoni üldise avaliku huviga seotud oluline eesmärk. Pealegi on komisjon personalieeskirjade artikli 24 kohaselt kohustatud abistama oma töötajaid. Selleks et mitte heidutada töötajaid toimimast liidu avalikes huvides – teatamast ahistamise, muu sobimatu käitumise või rünnakuna käsitatavatest juhtumitest ning abi taotlemast –, tuleb tagada, et asjaomased isikud ei saaks teada neid puudutavatest abitaotlusest. See võib olla eriti asjakohane juhtudel, kui ametisse nimetaja leiab, et ahistamist personalieeskirjade tähenduses ei ole toimunud. Sellises olukorras nõuaks liidu avalik huvi, et asjaomane isik ei saaks abitaotlusest teada, säilitamaks töötajatele võimaluse kasutada personalieeskirjade artiklis 24 osutatud menetlust ja vältimaks uusi konflikte. Sellega seoses võib komisjon piirata asjaomase isiku õigusi kooskõlas määruse (EL) 2018/1725 artikli 25 lõike 1 punktidega c ja g.
(7)

Madalmaade ametiasutused leiavad, et määruse eelnõu on rahvatervise kaitse seisukohast põhjendatud. Täpsemalt on Madalmaade ametiasutused seisukohal, et selleks et väikelapsed tarbiksid „muid aineid“ ohutus koguses, peaksid „väikelastepiim“ ja „väikelastejoogid“ vastama samadele koostisega seotud nõuetele nagu „muude ainete“ suhtes kehtestatud nõuded, mis on sätestatud jätkupiimasegusid käsitlevates ühtlustatud õigusaktides.
(6)

Teatatud eelnõu artiklis 7 on sätestatud, et väikelastejookide ja -piima turustamisel tuleb esitada järgmised kinnitused: „a. kinnitus selle kohta, et ettenähtud vanusegrupp on üks kuni kolm aastat; b. kinnitus selle kohta, et toode ei asenda tasakaalustatud toitumist; c. kinnitus selle kohta, et toode ei asenda D-vitamiini toidulisandeid ning d. kinnitus selle kohta, et toode ei asenda rinnapiima.“
(3)

Võttes arvesse, et määrus (EL) 2018/1240 põhineb Schengeni acquis’l, on Taani teatanud, lähtudes Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklist 4, et rakendab määrust (EL) 2018/1240 siseriiklikus õiguses. Seepärast on käesolev otsus Taani suhtes siduv.
(2)

Määruses (EL) 2019/942 on sätestatud, et haldusnõukogu liige ei või olla Energeetikasektorit Reguleerivate Asutuste Koostöö Ameti reguleerivate asutuste nõukogu liige ning et haldusnõukogu liikmed peavad tegutsema sõltumatult ja objektiivselt liidu kui terviku huvides.
(3)

Lepingu artikliga 14.30 on nähtud ette võimalus lisada uusi geograafilisi tähiseid lepingu 14-B lisasse ja võtta need vastu pärast vastuväitemenetluse lõpuleviimist ning pärast seda, kui need uued tähised on lepinguosalisi rahuldaval viisil üle vaadatud, nagu on osutatud lepingu artikli 14.25 lõikes 4.
(4)

Erimeede on kooskõlas direktiiviga (EL) 2020/285, mille eesmärk on vähendada väikeettevõtjate käibemaksunõuete täitmisega seotud kulusid, konkurentsimoonutusi nii liikmesriikide kui ka liidu tasandil ning maksuvabastuselt maksustamisele ülemineku negatiivset mõju („künniseefekt“). Samuti püütakse sellega lihtsustada väikeettevõtjatel nõuete järgimist ja maksuhalduritel järelevalve teostamist. Taotletav 25 000 euro suurune künnis on kooskõlas direktiivis (EL) 2020/285 sätestatud erandi uue künnisega.
(7)

Vastavalt määruse (EL) 2021/1059 artikli 8 lõikele 2 tuleks piiriülese koostöö piirkondade loetelus täpsustada ka need liidu NUTS 3. tasandi piirkonnad, mida võetakse arvesse ERFi toetuses, mida eraldatakse piiriüleseks koostööks kõikidel sisepiiridel ja liidu välistegevuse rahastutest toetust saavatel välispiiridel. Piiriülese koostöö programmide alla kuuluvad NUTS 3. tasandi piirkonnad tuleks loetleda määruse (EÜ) nr 1059/2003 alusel, mida on viimati muudetud komisjoni delegeeritud määrusega (EL) 2019/1755 (4). Määruse (EL) 2021/1059 artikli 8 lõike 2 kohaldamisel põhinevad ERFi toetuses arvesse võetud NUTS 3. tasandi piirkonnad siiski määrusel (EÜ) nr 1059/2003, mida on muudetud komisjoni määrusega (EL) 2016/2066 (5).
(2)

Teatavatel juhtudel võib osutuda vajalikuks, et nõukogu peasekretariaat ühitab need õigused haldusuurimiste ning distsiplinaar- ja kohtumenetluste eesmärkidega. Samuti võib osutuda vajalikuks, et peasekretariaat tasakaalustab andmesubjekti õigusi muude andmesubjektide põhiõiguste ja -vabadustega. Seetõttu on määruse (EL) 2018/1725 artikli 25 lõikega 1 jäetud igale liidu institutsioonile ja organile võimalus piirata määruse (EL) 2018/1725 artiklite 14–21, 35 ja 36 kohaldamist ning artikli 4 kohaldamist sellises ulatuses, kui selle sätted vastavad kõnealuse määruse artiklites 14–21 sätestatud õigustele ja kohustustele. Kui aluslepingute alusel vastu võetud õigusaktiga ei ole piiranguid sätestatud, on vaja vastu võtta sisenormid, mille kohaselt on nõukogu peasekretariaadil õigus neid õigusi piirata.
(1)

Käesolevas otsuses käsitletakse rände välismõõtme operatiivse koordineerimise mehhanismi (mechanism for the operational coordination of the external dimension of migration – MOCADEM) loomist, kohandades ELi integreeritud mehhanismi, mille nõukogu kiitis heaks 25. juunil 2013, ja korda, millele on osutatud otsuse 2014/415/EL artikli 1 lõikes 2.
(2)

Määrusega (EL) 2021/953 on lubatud aktsepteerida COVID-19 tõendeid, mille kolmandad riigid on andnud liidu kodanikele ja nende pereliikmetele, kui komisjon leiab, et need tõendid on välja antud vastavalt standarditele, mida peetakse samaväärseteks kõnealuse määruse kohaselt kehtestatud standarditega. Lisaks on Euroopa Parlamendi ja nõukogu määruses (EL) 2021/954 (2) ette nähtud, et liikmesriigid peavad kohaldama määruses (EL) 2021/953 sätestatud õigusnorme kolmandate riikide kodanike suhtes, kes ei kuulu nimetatud määruse kohaldamisalasse, kuid kes viibivad või elavad seaduslikult nende territooriumil ja kellel on liidu õiguse kohaselt õigus reisida teistesse liikmesriikidesse. Seepärast tuleks käesolevas otsuses samaväärsuse kohta tehtud järeldust kohaldada COVID-19 vaktsineerimis-, testimis- ja läbipõdemistõendite suhtes, mille Benini Vabariik on andnud välja liidu kodanikele ja nende pereliikmetele. Samamoodi tuleks määruse (EL) 2021/954 alusel kohaldada sellist samaväärsuse kohta tehtud järeldust ka COVID-19 vaktsineerimis-, testimis- ja läbipõdemistõendite suhtes, mille Benini Vabariik on välja andnud kolmandate riikide kodanikele, kes viibivad või elavad seaduslikult liikmesriikide territooriumil kõnealuses määruses sätestatud tingimustel.